## El Teatre Principal de Castelló inicia la temporada 24/25 amb l’obra ‘Burro’, protagonitzada per Carlos Hipólito

*** El Principal supera els 380 abonats en el trimestre octubre-desembre, la xifra més alta de les últimes temporades
* Estan a la venda les últimes entrades per a la representació que tindrà lloc el diumenge 13 d’octubre, a les 19:00 hores**

La Conselleria d’Educació, Cultura, Universitats i Ocupació, a través de l’Institut Valencià de Cultura, obri la temporada 24/25 del Teatre Principal de Castelló amb l’obra *Burro*, amb la qual comença la programació de tardor amb la xifra més alta d’abonats de les últimes temporades, que supera els 380 en el trimestre octubre-desembre.

*Burro*, que es podrà vore el diumenge 13 d’octubre a les 19:00 hores, és un treball del dramaturg Álvaro Tato i interpretat pel reconegut actor Carlos Hipólito.

L’escenari del Principal de Castelló es transforma en una finca buida, en la qual un ruc lligat a una estaca conta la seua vida a la seua pròpia ombra. S’inicia així un viatge tragicòmic que explora els grans textos clàssics sobre l’ase i la intensa relació entre l’animal i l’ésser humà.

La música en directe i el teatre més pur acompanyen este ase sense nom, de sis mil anys d’edat, en un recorregut per les seues aventures, desventures i peripècies al llarg de la història.

Així, l’obra fa un recorregut des d’escenes i fragments extrets de les rondalles d’Isop; a altres com *L’ase d’or* d’Apuleu; *Missa de l’ase* i *Testament de l’ase* (anònim); *Disputa de l’ase* de fra Anselm de Turmeda; i grans obres com *Don Quixot de la Manxa* de Miguel de Cervantes o *Platero y yo* de Juan Ramón Jiménez.

L’obra està dirigida per Yayo Cáceres i interpretada, a més de per Carlos Hipólito, pels actors Fran García, Iballa Rodríguez i Manuel Lavandera.

Les últimes entrades a la venda per a esta representació tenen un preu entre 3 i 20 euros. Poden adquirir-se en taquilles i en la web de l’IVC.

Fecha: 10/10/2024